題錢德載雙清堂
作者：李處權
朝代：宋

paragraphs: 誰識堂堂忠懿孫，至今人物典刑存。
頗同陶令辭蓮社，但學龎公隠鹿門。
醉枕泉香分石脈，吟窗樹老出雲根。
喜携自有東山妓，好事寧無北海樽。
服食方依煉丹井，躋攀莫近洗頭盆。
秋風百本籬邊菊，夜月三號澗下猿。
未怪頻穿康樂屐，可須多羡辟疆園。
題詩我愧詞源涸，作記渠能學海翻。
亂後煙霞真得計，靜中丘壑要重論。
十年殺氣纒伊洛，回首吾廬正斷魂。